Vady

Ny vady dia iray amin' ny olona roa na maro mikambana araka ny lalànan' ny fanambadiana na araka ny endri-piarahana hafa eken' ny lalàna any amin' ny firenena samihafa. Amin' ny ankapobeny, ny vady dia heverina ho mpiara-miombona antoka mandritra ny fiainana, mizara ny fifamatorana ara-pihetseham-po sy ny andraikitra ara-bola sy ara-tsôsialy ao amin' ny tokantrano.

Ao amin' ny fiarahamonina maro, ny sata maha vady dia manome zo sy andraikitra manokana, izay mety tsy mitovy arakaraka ny kolontsaina sy ny lalànan' ny firenena. Mety hahitana fandovana sy fanapahan-kevitra ara-pitsaboana na tombontsoa momba ny hetra ireo zo ireo. Nivoatra ny fiheverana ny maha vady rehefa nandeha ny fotoana, izany dia mifanaraka amin' ny fiovan' ny fiarahamonina sy ny endrika vaovaon' ny fiaraha-miombona antoka eken' ny lalàna.

Mety tsy hitovy arakaraka ny kolontsaina sy ny fivavahana ary ny lalàna ny famaritana sy ny fanekena ny satan' ny maha vady. Any amin' ny firenena sasany dia manondro ny mpivady mitovy fananahana koa io teny io, izany dia taratry ny fivoaran' ny lalàna momba ny fanambadiana.

 Ohabolana 
Indreto misy ohabolana malagasy momba ny vady:
 Aleo tsy tiam-bady toy izay tsy tian-drafozana.
 Andevolahy maty vady: sikajy latsaka erany no azy, ka "lanio izay ho lany".
 Angolangolaim-badikely, ka hanary ny efa nihary.
 Ratsy vady ka malai-mody.
 Aza midera vady mandihy, fa ao ny sandriny milaza azy.
 Bevohoka nisaoram-bady ka avo sasaka ny alahelo.
 Ikala momba tsy tiam-bady ka maty vao Ramalala.
 Ilay manao mbay lalam-bady, ka ny an' olona aza hajaina, ka mainka ny an' ny tena.
 Ny iray vady, ny iray anadahy, ka tsy misy hombana; fa miady an-tanety, "Sahalà"; manani-bohitra, "Aza mahafaka" .
 Izay maharitra vadin' andriana, fa izay tsy maharitra vadin' Ikotokely.
 Izay manan-tsira, mahay mahandro, izay tiam-bady mahay miteny.
 Kitapo mora feno: vady miara-mihary.
 Lanim-boay vady vao manano lakana.
 Mahery an-trano ohatra ny mpamono vady.
 Mandry akaiky, toa tsy tia vady; mody hariva, toa ratsy havana.
 Maniry mamy an-trano, tahaky ny vady aman-janaky ny mpivaro-tantely.
 Manisa be tsy ho an' ny tena ohatra ny vady tokantrano mason' ny mpanan-karena.
 Sotro-rano an-tanam-bady: tsy hetaheta fa angolangola.
 Mitsaha-pilana ohatra ny mpivaro-baliha maty vady.
 Natao ho anadahy hiankinana, kanjo misikidy ho vady.
 Ny hovadina be ihany, fa ny horafozanina no tsy misy.
 Ny kibo voky no vady manohana, hoy ilay tokan-tena.
 Ny sampin-kavian' ny jejo no nanariana ny vady niara-nihary.
 Ny vady no tiana, ka ny rafozana no ramalala.
 Ny vady no tiana ka ny rafozana no tsinjovi-mandeha.
 Raha vazo mitovitovy ihany, dia ny tsy mita rano no akariko ho vady.
 Ratsy tarehy maka vady, ka ny anaran-dray no enti-mila.
 Ratsy tarehy manam-bintana, ka ny soa no manatona ho vady.
 Tany ikafaran-kilevenana; vady tsy tian-kianterana.
 Tanora vady, ka sarotsarotiny amim-bahiny mandalo.
 Tsy misy be alahelo tahaka ny maty vady, fa raha manitsaka androngo, mitsinjaka.
 Vady hariana be tsiny; zanak' olon-tsy vadina toa soa; tsy rafozana toa bohaka.
 Vady ka mifankahita tenda
 Vady tsy vita fisaorana: hanao haody menatra, hiandry ny mandrosoa toa tsy hisy.

 Jereo koa 

 Vadikely

 Vadibe
 Vaditsindrano